Otteen saaja:	Otteen antopäivä:
Valtiovarainministeriö	27.8.2014

Iin kunnan lausunto/kuntalain uudistus

Khall § 186	Kuntalain kokonaisuudistuksen tavoitteena on uudistaa kuntalaki siten, että siinä otetaan huomioon kuntien muuttuvasta toimintaympäristöstä ja uusista kuntahallinnon rakenteista aiheutuvat muutostarpeet. Uusi kuntalaki korvaisi vuoden 1995 kuntalain. Kuntalaki olisi edelleen kunnan hallintoa, päätöksentekomenettelyä ja taloutta koskeva yleislaki. Uudistuksella pyritään vähentämään erityislainsäädännön tarvetta.

Valtiovarainministeriö pyytää kuntalain hallituksen esitysluonnoksesta lausuntoa 26.8. mennessä. Lausuntopyynnössä on erikseen mainittu ne lainkohdat, joihin halutaan lausunnossa otettavan kantaa.

Kuntalakiluonnos on esityslistan liitteenä.

Päätösesitys (kj):

Kunnanhallitus päättää antaa luonnoksesta lausunnon, jossa kommentoidaan lausuntopyynnössä erikseen mainittuja lainkohtia:

	Kuntatalousohjelmasta (12 §): 
	Nykyisen peruspalveluohjelmamenettelyn korvaaminen kuntatalousohjelmalla, jossa valtion tulee arvioida tehtävien rahoitusta valtiotalouden kehysten lisäksi kuntatalouden näkökulmasta, on perusteltu uudistus nykyiseen järjestelmään nähden.

	Valtuuston kokoa koskevasta sääntelystä (16 §):
Valtuutettujen lukumäärää koskeva muutosesitys ei ole onnistunut, vaan kyseinen lainkohta tulisi säilyttää nykyisellään eli asukaslukuporrasteinen valtuutettujen määrä olisi yksiselitteisesti määrättävä laissa.

	Osallistumis- ja vaikuttamismahdollisuuksista sekä vaikuttamistoimielimiä 	kuten nuorisovaltuustoa koskevista ehdotuksista (5 luku):
Vanhus- ja vammaisneuvostoa koskevan sääntelyn kokoaminen kuntalakiin selkeyttää nykyistä tilannetta. Nuorisovaltuuston tai vastaavan nuorten vaikuttajaryhmän perustamisen velvoittavuuden lisääminen muiden vaikuttamistoimielinten rinnalle kuntalakiin on lasten ja nuorten osallistumismahdollisuuksien turvaamisen näkökulmasta perusteltua.

Kuntastrategiasta (39 §):
	Kuntastrategian pakollisuus ohjaa kuntia taloudelliset realiteetit ja kehitysnäkymät huomioon ottaen pitkäjänteiseen talouden ja toiminnan suunnitteluun.

	Omistajaohjauksesta ja kuntakonsernin johtamista koskevista ehdotuksista 	( 6 §, 47 -49 §)
	Kuntakonsernin omistajaohjauksen merkityksen korostaminen ottamalla siitä säännökset kuntalakiin on tärkeää, sillä kunnat tuottavat palveluitaan hyvin erilaisin konsernirakentein. Esityksellä selkeytetään kunnan omistajaohjausta ja otetaan huomioon kunnan kokonaisetu. Kuntakonsernin kannalta tytäryhteisön hallinnossa  entistä enemmän korostettu toiminnan laajuus ja strateginen merkitys on perusteltua.

Luottamushenkilöiden vaalikelpoisuuteen ehdotetuista muutoksista, erityisesti kunnanhallituksen osalta tytäryhtiöiden hallituksen jäseniä ja puheenjohtajistoa koskevista ehdotuksista (74 § 4 mom.)

Lakiluonnoksessa vaalikelpoisuudesta kunnanhallitukseen esitetään, että henkilö ei voisi samaan aikaan olla kunnanhallituksessa ja konserniyhtiön hallituksessa. Tämä säännösesitys on omiaan heikentämään lakiluonnoksessa korostettua konsernivalvontaa ja konsernietuajattelua. Esitys johtaa siihen, että kunnan keskeiset, konserniohjauksesta vastaavat luottamushenkilöt joutuvat sivuun käytännön työstä tytäryhtiöiden ohjauksessa. 

	Lain voimaantulo ja siirtymäsäännökset

	Luonnoksen mukaan uusi kuntalaki astuisi voimaan vuoden 2015 alussa. Lain voimaantulo saattaisi olla tarkoituksenmukaista siirtää vuoden 2017 alkuun, jolloin kuntalain käsittely ja siitä päättäminen tapahtuisi yhtä aikaa sote- ja valtionosuuslainsäädännön valmistelun ja päätöksenteon kanssa.

Päätös:

Hyväksyttiin lisäyksellä:

Lakiluonnoksen 82 § Luottamushenkilöiden oikeus saada vapaata työstään luottamustoimen hoitamista varten

Esitetty muutos voi toteutuessaan vaikeuttaa luottamushenkilöiden osallistumista kunnalliseen päätöksentekoon. Esityksessä mainittu 14 vuorokauden ilmoittamisaika on aivan liian pitkä, eikä ole käytännössä mahdollinen, koska kokouksia saatetaan kutsua koolle huomattavasti lyhyemmällä kutsumisajalla. 

Ennakkoilmoittamisajaksi tulisi riittää toimielimen koolle kutsumisaika, joka on tavallisesti 4 -5 päivää ennen kokousajankohtaa.
_______

ote: valtiovarainministeriö

Otteen pöytäkirjasta oikeaksi todistaa

	ERKKI TASKILA
Pöytäkirjanpitäjä	Erkki Taskila